മത്സ്യബന്ധന തുറമുഖ വികസനം അവസാനഘട്ടത്തില് ദോഹ: രാജ്യത്തെ മത്സ്യബന്ധന തുറമുഖങ്ങള് വികസിപ്പിക്കാനുള്ള പദ്ധതി ഉടന് പൂര്ത്തിയാകുമെന്ന് നഗരസഭ പരിസ്ഥിതി മന്ത്രാലയം. അല് വക്റ, അല്ഖോര്, റുവൈസ് മത്സ്യബന്ധന തുറമുഖങ്ങളുടെ വികസനവും അല് ദഖീറയിലെ ഫിഷിങ് ഹാര്ബര് നിര്മാണവും ഉള്പ്പെടെയാണ് വികസന പദ്ധതികള്.അടുത്ത മൂന്നു മാസങ്ങള്ക്കുള്ളില് പ്രവര്ത്തനം ആരംഭിക്കുമെന്നാണ് പ്രതീക്ഷിക്കുന്നതെന്നും മത്സ്യബന്ധന കപ്പലുകള്ക്കും ബോട്ടുകള്ക്കും നങ്കൂരമിടാനുള്ള സൗകര്യവും ഇതോടൊപ്പം പ്രവര്ത്തന സജ്ജമാകുമെന്നും നഗരസഭ പരിസ്ഥിതി മന്ത്രാലയം വെബ്സൈറ്റിലൂടെ വ്യക്തമാക്കി. പദ്ധതി പൂര്ത്തിയാകുന്നതോടെ രാജ്യത്തെ മത്സ്യബന്ധന മേഖലയുെടയും മത്സ്യബന്ധന കപ്പലുകളുടെയും ബോട്ടുകളുടെയും ഉല്പാദന ക്ഷമത വര്ധിപ്പിക്കാനും രാജ്യത്തിെന്റ മത്സ്യ ഉല്പന്നങ്ങളുടെ ഗുണമേന്മ നിലനിര്ത്താനും സാധിക്കുമെന്ന് ഫിഷറീസ് വകുപ്പ് മേധാവി അബ്ദുല്അസീസ് മുഹമ്മദ് അല് ദിഹൈമി പറഞ്ഞു. മത്സ്യബന്ധന തുറമുഖങ്ങള്, സൗകര്യങ്ങള്, സേവനങ്ങള് എന്നിവ മത്സ്യബന്ധന ജീവനക്കാര്ക്ക് ഏറെ പ്രധാനപ്പെട്ടതാണെന്നും അബ്ദുല് അസീസ് മുഹമ്മദ് അല് ദിഹൈമി കൂട്ടിച്ചേര്ത്തു. ദീര്ഘകാലമായി തുടരുന്ന മത്സ്യബന്ധന തുറമുഖങ്ങളുടെ വികസന പ്രവര്ത്തനങ്ങള് പൂര്ത്തിയായെന്നും അല്ഖോര്, അല്വക്റ, ദഖീറ മത്സ്യബന്ധന തുറമുഖങ്ങള് എന്നിവയുടെ നിര്മാണ പ്രവര്ത്തനങ്ങള് നൂറുശതമാനം പൂര്ത്തിയായതായും അദ്ദേഹം വ്യക്തമാക്കി. റുവൈസ് തുറമുഖ വികസന പ്രവര്ത്തനം 95 ശതമാനം പൂര്ത്തിയായതായും അദ്ദേഹം സൂചിപ്പിച്ചു. ദേശീയ വികസന തന്ത്രപ്രധാന പദ്ധതി 201822ലെ ഏറ്റവും പ്രധാനപ്പെട്ട പദ്ധതികളിലൊന്നാണ് രാജ്യത്തെ മത്സ്യബന്ധന തുറമുഖങ്ങളുടെ വികസന പദ്ധതികളെന്നും 2019 തുടക്കത്തില് വികസന പ്രവര്ത്തനങ്ങള്ക്ക് തുടക്കം കുറിച്ചതായും അദ്ദേഹം പറഞ്ഞു. േഫ്ലാട്ടിങ് ബെര്ത്തുകളുടെ നിര്മാണം തുറമുഖങ്ങളിലെ കപ്പലുകളുടെയും ബോട്ടുകളുടെയും തിരക്ക് കുറക്കുന്നതില് വലിയ പങ്കു വഹിക്കും. അത്യാധുനിക സാങ്കേതികവിദ്യകളോടെയുള്ള മുന്നറിയിപ്പ് സംവിധാനം, അഗ്നിശമന സംവിധാനം, നിരീക്ഷണ കാമറകള്, ബോട്ട് ലാന്ഡിങ് സ്ലിപ്പുകള്, പെേട്രാള് സ്റ്റേഷനുകള്, അഡ്മിന് ഓഫിസുകള് എന്നിവയും വികസന പദ്ധതികളില് ഉള്പ്പെടും. ദഖീറയില് ബോട്ടുകള്ക്കായി 69 പാര്ക്കിങ് പോയന്റുകളും കപ്പലുകള്ക്കായി മൂന്നു കേന്ദ്രങ്ങളും നിര്മിച്ചിട്ടുണ്ട്. കപ്പലുകള്ക്കും ബോട്ടുകള്ക്കുമായി അല്ഖോര് തുറമുഖത്ത് 208 പാര്ക്കിങ് കേന്ദ്രങ്ങളും വക്റയില് 368 കേന്ദ്രങ്ങളും റുവൈസ് തുറമുഖത്ത് 233 കേന്ദ്രങ്ങളുമാണ് നിര്മിച്ചിരിക്കുന്നത്.